Gitanas Nausėda
Gitanas Nausėda (sündinud 19. mail 1964 Klaipedas) on Leedu majandusteadlane, pankur ja poliitik, alates 12. juulist 2019 Leedu president. Ta on õppinud Klaipeda 5. Keskkoolis ja laulnud kooris Gintarėlis. Suviti viibis ta vanavanemate juures Būdviečiais (asub praeguse haldusjaotuse järgi Žygaičiai vallas Tauragė rajoonis). Aastatel 1982–1989 õppis ta Vilniuse Ülikoolis, seejuures aastatel 1982–1987 tööstusökonoomika teaduskonnas ja aastatel 1987–1989 majandusteaduskonnas. Aastatel 1990–1992 läbis ta praktika Mannheimi Ülikoolis Saksamaal; aastal 1993 kaitses ta väitekirja "Income Policy Under Inflation and Stagflation" ja sai doktorikraadi. 1994. aastal töötas ta Bonnis Bundestagis ja 1998. aastal Washingtonis Maailmapangas. 26. mail 2019 valiti ta viieks aastaks Leedu presidendiks. 26. mail 2024 toimunud presidendivalimiste teises voorus kogus ta enam kui 77 protsenti häältest ja seega jätkab presidendina veel 5 aastat. Ta on 2009. aastast Vilniuse Ülikooli Business Schooli õppejõud.